ปชช.แห่ลงทะเบียน “คนละครึ่ง” รอบเก็บตกเต็ม 1.19 แสนสิทธิ รับเงินรวดเดียว 4,500 บ.
คลัง เผย ลงทะเบียนเก็บตก "คนละครึ่ง" จำนวน 1.19 แสนสิทธิ เต็มแล้วเช้านี้ ใช้เวลาเพียง 3 ชั่วโมง โดยประชาชนที่ลงทะเบียน และมีคุณสมบัติครบถ้วนในวันนี้จะได้รับสิทธิวงเงินรวมทั้งสิ้น 4,500 บาทต่อคน ซึ่งผู้ได้รับสิทธิโครงการคนละครึ่ง ระยะที่ 3 ทั้งหมดสามารถใช้สิทธิได้จนถึงวันที่ 31 ธ.ค. 2564
1 พ.ย. 2564

นายพรชัย ฐีระเวช ผู้อำนวยการสำนักงานเศรษฐกิจการคลัง (สศค.) ในฐานะโฆษกกระทรวงการคลัง เปิดเผยว่า ในวันนี้ (1 พ.ย.2564) กระทรวงการคลังได้เปิดให้ประชาชนลงทะเบียนโครงการ “คนละครึ่ง” ระยะที่ 3 สำหรับสิทธิที่คงเหลือกว่า 1.19 แสนสิทธิตั้งแต่เวลา 06.00 น. ผ่านเว็บไซต์ www.คนละครึ่ง.com หรือผ่าน g-Wallet บนแอปพลิเคชัน “เป๋าตัง” ได้มีประชาชนให้ความสนใจลงทะเบียนเข้าร่วมโครงการเต็มจำนวนสิทธิดังกล่าวแล้วตั้งแต่ก่อนเวลา 09.00 น. โดยประชาชนที่ลงทะเบียน และมีคุณสมบัติครบถ้วนในวันนี้จะได้รับสิทธิวงเงินรวมทั้งสิ้น 4,500 บาทต่อคนเช่นเดียวกัน ซึ่งผู้ได้รับสิทธิโครงการคนละครึ่ง ระยะที่ 3 ทั้งหมดสามารถใช้สิทธิได้จนถึงวันที่ 31 ธ.ค. 2564
นอกจากนี้ในวันนี้ กระทรวงการคลังได้เพิ่มวงเงินสนับสนุนให้แก่ผู้ได้รับสิทธิโครงการคนละครึ่ง ระยะที่ 3 รอบที่ 3 จำนวน 1,500 บาทต่อคน โดยนำไปรวมกับวงเงินสิทธิคงเหลือจากรอบที่ 1 และรอบที่ 2 โดยอัตโนมัติรวมเป็นวงเงินสิทธิที่ได้รับจำนวนทั้งสิ้น 4,500 บาทต่อคนตลอดระยะเวลาโครงการ
สำหรับความคืบหน้าข้อมูลการใช้จ่ายล่าสุด ณ วันที่ 31 ต.ค. 2564 โครงการคนละครึ่ง ระยะที่ 3 มีผู้ใช้สิทธิสะสมจำนวน 25.63 ล้านราย โดยมียอดการใช้จ่ายสะสมรวม 119,192.2 ล้านบาท แบ่งเป็นเงินที่ประชาชนจ่ายสะสม 60,600.70 ล้านบาท และรัฐร่วมจ่ายสะสม 58,591.50 ล้านบาท และข้อมูลการใช้จ่ายผ่านฟู้ดเดลิเวอรี่แพลตฟอร์มล่าสุด (1 พ.ย. 2564 เวลา 8.00 น.) โครงการคนละครึ่ง ระยะที่ 3 มีการใช้จ่ายสะสมประมาณ 1,004 ล้านบาท แบ่งเป็นเงินที่ประชาชนใช้จ่าย 518.90 ล้านบาท และรัฐร่วมจ่าย 485.10 ล้านบาท
 
 
 